আন্তর্জাতিক বাণিজ্যে ভারতের মাটি ব্যবহারে নিষেধাজ্ঞা বাংলাদেশকে!

ওয়েব ডেস্ক: বাংলাদেশ (Bangladesh) আর ভারতীয় বন্দর বা বিমানবন্দরের শুল্ককেন্দ্র ব্যবহার করে তৃতীয় কোনও দেশে পণ্য রফতানি (Trans-Shipment Facility) করতে পারবে না। সম্প্রতি ভারত সরকার (Government Of India) এক বিজ্ঞপ্তির মাধ্যমে এই সিদ্ধান্তের কথা জানিয়ে দিয়েছে। ৮ এপ্রিল কেন্দ্রীয় অপ্রত্যক্ষ কর পর্ষদ (CBIC) এই বিষয়ে একটি বিজ্ঞপ্তি প্রকাশ করে, যেখানে স্পষ্টভাবে জানানো হয়েছে যে, রফতানির ক্ষেত্রে ২০২০ সালের জুন মাস থেকে বাংলাদেশকে যে শুল্ক সুবিধা দেওয়া হয়েছিল, তা অবিলম্বে প্রত্যাহার করা হচ্ছে।

ভারতীয় রফতানিকারক সংস্থাগুলির দীর্ঘদিনের অভিযোগের ভিত্তিতে এই সিদ্ধান্ত নেওয়া হয়েছে বলে জানা গিয়েছে। ‘অ্যাপারেল এক্সপোর্ট প্রোমোশন কাউন্সিল’-এর সভাপতি সুধীর সেখরি জানিয়েছেন, প্রতিদিন প্রায় ২০ থেকে ৩০টি বাংলাদেশি পণ্যবাহী ট্রাক দিল্লিতে প্রবেশ করে, যার ফলে রফতানি প্রক্রিয়া ব্যাহত হয় এবং বিমান পরিষেবাও অতিরিক্ত ভাড়ার সুযোগ নেয়।

আরও পড়ুন: এবার মহাকাশে পা রাখছে বাংলাদেশ? বড় সুখবর দিল নাসা

‘ফেডারেশন অফ ইন্ডিয়ান এক্সপোর্ট অর্গানাইজেশন’-এর পরিচালক অজয় সহায়ের মতে, এই সিদ্ধান্তের ফলে ভারতীয় রফতানিকারকরা আরও বেশি জায়গা পাবে বিমান পরিবহণে। এতে ভারতীয় বস্ত্র, জুতো, মূল্যবান পাথর ও গহনা রফতানিতে সুবিধা হবে বলে মনে করা হচ্ছে।

এদিকে ভারতের বিদেশ মন্ত্রকের মুখপাত্র রণধীর জয়সওয়াল জানিয়েছেন, বাংলাদেশকে এই সুবিধা দেওয়ার ফলে ভারতের বন্দরে অতিরিক্ত চাপ তৈরি হচ্ছিল। এতে দেশের নিজস্ব রফতানিকারক সংস্থাগুলির ক্ষতি হচ্ছিল। সেই কারণেই এই সিদ্ধান্ত নেওয়া হয়েছে। তবে এই সিদ্ধান্ত বাংলাদেশের জন্য সম্পূর্ণ নিষেধাজ্ঞা নয়। ভারতীয় ভূখণ্ড ব্যবহার করে নেপাল বা ভুটানে পণ্য রফতানি করতে সমস্যা হবে না বলে জানান তিনি।